KOMISIJOS REGLAMENTAS (EB) Nr. 224/2007
2007 m. kovo 1 d.
iš dalies keičiantis Reglamentą (EB) Nr. 1216/2003 dėl darbo sąnaudų indekso apimamų ekonominės veiklos rūšių
(Tekstas svarbus EEE)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2003 m. vasario 27 d. Europos Parlamento ir Tarybos reglamentą (EB) Nr. 450/2003 dėl darbo sąnaudų indekso (1), ypač į jo 11 straipsnį,
kadangi:
(1)
Darbo užmokesčio vystymuisi ir darbo rinkos keliamam infliacijos spaudimui stebėti labai svarbi ta statistika, kurios pagrindinę dalį sudaro darbo sąnaudų indeksai.
(2)
Darbo sąnaudų indekso apimtis turėtų būti išplėsta, kad apimtų ir NACE 1 red. L, M, N ir O sekcijose nurodytas ekonominės veiklos rūšis. Dėl tokio išplėtimo ne rinkos paslaugos, kurios sudaro didžiąją minėtose sekcijose nurodytų ekonominių veiklos rūšių dalį ir kurių dinamika gali skirtis nuo rinkos paslaugų dinamikos, irgi pateks į indekso apimtį.
(3)
Pagal Reglamento (EB) Nr. 450/2003 10 straipsnį atliktos įgyvendinimo galimybių studijos rodo, kad darbo sąnaudų indekso apimties išplėtimas įtraukiant NACE 1 red. L, M, N ir O sekcijose nurodytas ekonominės veiklos rūšis yra įmanomas, o darbas ir sąnaudos, kurių reikės dėl tokio darbo sąnaudų indekso išplėtimo, yra proporcingas būsimų rezultatų ir naudos svarbai.
(4)
Įgyvendinimo galimybių studijos taip pat parodė, kad lankstus įgyvendinimo grafikas leis sumažinti įgyvendinimo sąnaudas toms valstybėms narėms, kurios dar nerenka duomenų arba nerengia indeksų, kuriuos apima minėtas išplėtimas.
(5)
Naudojant sezoninio koregavimo metodus statistiškai patikimi rezultatai gaunami tik tuo atveju, jeigu laiko eilutės yra pakankamai ilgos. Todėl sezoninio koregavimo eilutės pirmąjį kartą turėtų būti parengtos ir perduotos tik tada, kai turimi ketverių metų duomenys.
(6)
Indekso atskaitos metai yra metai, kai nustatomas indekso vidurkis lygus 100. Pirmieji indekso atskaitos metai - 2000 m. - nustatyti 2003 m. liepos 7 d. Komisijos reglamente (EB) Nr. 1216/2003, įgyvendinančiame Europos Parlamento ir Tarybos reglamentą (EB) Nr. 450/2003 dėl darbo sąnaudų indekso (2). NACE red. 1 L, M, N ir O sekcijų 2000 m. indekso gali nebūti, todėl turi būti nustatytas alternatyvus atskaitos indeksas.
(7)
Todėl Reglamentas (EB) Nr. 1216/2003 turėtų būti atitinkamai iš dalies pakeistas.
(8)
Šiame reglamente nustatytos priemonės atitinka Statistikos programų komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamentas (EB) Nr. 1216/2003 iš dalies keičiamas taip:
1)
4 straipsnis pakeičiamas taip:
„4 straipsnis
NACE 1 red. 1 L, M, N ir O sekcijų aprėptis
1. Valstybės narės, nenurodytos 2 dalyje, parengia ir perduoda NACE 1 red. L, M, N ir O sekcijų darbo sąnaudų indekso pirmojo 2007 m. ketvirčio, o vėliau - visų vėlesnių ketvirčių duomenis.
2. Toliau išvardintos valstybės narės rengia ir perduoda pirmojo 2009 m. ketvirčio, o vėliau - visų vėlesnių ketvirčių duomenis. Belgija, Danija, Graikija, Ispanija, Prancūzija, Airija, Italija, Kipras, Liuksemburgas, Malta, Austrija, Lenkija ir Švedija.
3. Išimties tvarka nukrypstant nuo 1 ir 2 dalies nuostatų, eilutės su sezoniniais ir darbo dienų koregavimais, kaip nurodyta 1 straipsnio 2 dalies c punkte, rengiamos ir perduodamos iš karto, kai turimos ketverių metų duomenų eilutės.“
2)
III priedas panaikinamas.
3)
IV priedo 6 punktas pakeičiamas taip:
„6.
Pirmieji indekso atskaitos metai yra 2000 metai, kai metinis darbo sąnaudų indeksas yra lygus 100. Jeigu NACE 1 red. L, M, N ir O sekcijų 2000 m. indeksų nėra, pirmieji turimi indeksai nustatomi nenutolstant nuo NACE C ir K sekcijų metinio vidurkio.“
2 straipsnis
Šis reglamentas įsigalioja trečią dieną nuo jo paskelbimo Europos Sąjungos oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2007 m. kovo 1 d.